Marble Hall-ongeluk: ‘Ons hou aan bid’Diaan, Janine en Dianiël Terblanche. Foto: Facebook Carla Terblanche, Diaan se suster, het gesê haar broer se gebreekte ribbes het in sy longe gesteek en vog op die longe veroorsaak. Pype is in sy borskas gesit en hy kon vlak asemhaal. Na die operasie is hy glo op ŉ ventilator geplaas om sy longe te ondersteun. Hy is ook vir sy gebreekte bekken geopereer. “Die operasie het baie goed afgeloop,” het sy gesê. Diaan word saam met sy vrou, Janine (21) en dogtertjie, Dianiël, wat drie weke oud is, in die waakeenheid van die Life Midmed-hospitaal in Middelburg behandel. Maroela Media het vroeër berig die Terblanche-gesin se motor het omstreeks 18:00 reg van voor teen ŉ bakkie gebots nadat hulle glo ŉ vragmotor verbygesteek het. Elf mense is in dié ongeluk dood. Volgens Carla is Dianiël se toestand steeds kritiek en die familie vrees vir haar lewe. Dianiël se arm en pelvis is gebreek en sy het bloeding op die brein opgedoen. Haar toestand het sedert die ongeluk nog nie verander nie. “Maar ons hou aan bid; die dokter sê sy is ŉ klein vegter,” het Carla gesê. Janine sal Donderdag geopereer word. Verskeie bene in haar gesig is vergruis, haar arm en een rugwerwel is gebreek en een van haar longe is beskadig.